จับตาไล่หุ้น AIE ก่อนวอร์ฯเข้าเทรดจันทร์หน้า! โบรกฯ คาดครึ่งปีหลังสดใส เคาะเป้า 2.76 บ.
จับตาไล่หุ้น AIE ก่อนวอร์ฯเข้าเทรดจันทร์หน้า! โบรกฯ คาดครึ่งปีหลังสดใส เคาะเป้า 2.76 บ.
จับตาไล่หุ้น AIE ก่อนวอร์ฯเข้าเทรดจันทร์หน้า! โบรกฯ คาดครึ่งปีหลังสดใส เคาะเป้า 2.76 บ.
12 พ.ค. 2564

ผู้สื่อข่าวรายงานว่า หลังจากที่ประชุมผู้ถือหุ้น บริษัท เอไอ เอนเนอร์จี จำกัด (มหาชน) หรือ AIE เมื่อวันที่ 5 เม.ย.2564 มีมติอนุมัติการจัดสรรหุ้นเพิ่มทุนตามที่ที่ประชุมคณะกรรมการบริษัทเสนอ โดย AIE จะเพิ่มทุนจดทะเบียนของบริษัทอีกจำนวน 261,614,596.50 บาทจากทุนจดทะเบียนเดิม 1,308,072,982.00 บาท เป็นจำนวน 1,569,687,578.50 บาท โดยการออกหุ้นสามัญเพิ่มทุนจำนวน 1,046,458,386 หุ้น มูลค่าที่ตราไว้ 0.25 บาท เพื่อรองรับการออกและเสนอขายใบสำคัญแสดงสิทธิที่จะซื้อหุ้นสามัญเพิ่มทุนของบริษัทครั้งที่ 2 (AIE-W2) ให้แก่ผู้ถือหุ้นเดิม ในอัตราส่วน 5 หุ้นสามัญเดิม ต่อ 1 หน่วย ใบสำคัญแสดงสิทธิ โดยไม่คิดมูลค่า และคาดว่าจะเข้าซื้อขายในกระดานในช่วงปลายเดือน พ.ค.นี้ โดยมีรายละเอียดการใช้สิทธิแปลงสภาพใบสำคัญแสดงสิทธิได้ทุกๆ 6 เดือน ในราคา 0.25 บาท
โดย ผู้สื่อข่าว “ข่าวหุ้นธุรกิจออนไลน์” ได้สำรวจข้อมูลพบว่า ตั้งแต่ช่วงต้นปี 2564 จนถึงต้นเดือนเม.ย.2564 ราคาหุ้น AIE ปรับตัวขึ้นมาอย่างต่อเนื่องจนถึงประมาณ 2.54 บาท ในวันที่ 2 เม.ย.2564 ก่อนจะเริ่มปรับตัวลงมาอยู่ที่ระดับประมาณ 1.88 – 2.04 บาท
ดังนั้นเป็นที่น่าจับตาว่า นักลงทุนจะมีการเข้าซื้อหุ้น AIE ก่อนที่วอแรนต์จะเข้าซื้อขายในกระดานในวันที่ 17 พ.ค.2564 ซึ่งจะทำให้ AIE-W2 มีมูลค่าในกระดานสูงตามไปด้วย 
ขณะที่การออก AIE-W2 ให้แก่ผู้ถือหุ้นเดิมครั้งนี้ มีแผนเพื่อใช้ในการขยายธุรกิจ อีกทั้งพื้นฐานหุ้น AIE ยังแข็งแกร่ง โดยโบรกฯ คาดการณ์ว่าการแพร่ระบาดของไวรัสโควิด-19 ในขณะนี้จะกระทบต่อผลดำเนินงาน AIE ในระยะสั้น จึงคาดว่าราคาหุ้น AIE จะไม่ได้รับผลกระทบจากการไดลูทในวันที่หุ้นเพิ่มทุนเข้าซื้อขายในกระดานมากนัก นอกจากนี้มุมมองแนวโน้มผลการดำเนินงานช่วงครึ่งปีหลังปี 2564 จะฟื้นตัวดีขึ้น หลังโควิด-19 เริ่มคลี่คลาย จากการทยอยฉีดวัคซีนของประชาชน และมาตรการควบคุมการระบาดที่เข้มข้นมากยิ่งขึ้น
โดย บล.เอเชีย เวลท์ ระบุในบทวิเคราะห์ว่า ยังคงคำแนะนำ “ซื้อ” หุ้น AIE แม้ในระยะสั้นบริษัทจะได้รับผลกระทบจากการแพร่ระบาดของ COVID-19 ระลอกใหม่ที่เกิดขึ้นในช่วงปลายไตรมาส 1/64 ซึ่งส่งผลให้อุปสงค์ในการใช้น้ำมันไบโอดีเซลลดลง เนื่องจากประชาชนมีการลดการเดินทางเพื่อลดการแพร่ระบาด
อย่างไรก็ดีมองว่าประเด็นดังกล่าวจะคลี่คลายในช่วงครึ่งหลังปี 2564 หลังรัฐบาลฯ มีการจัดหาวัคซีนป้องกัน COVID-19 เพิ่ม และคาดว่าจะมีการฉีดอย่างแพร่หลายในช่วงครึ่งหลังปี 2564 ทำให้เชื่อว่าแนวโน้มอุปสงค์ในการใช้ไบโอดีเซลจะปรับตัวเพิ่มขึ้นอย่างมีนัยยะในช่วงเวลาดังกล่าว ประกอบกับการผลิตที่มากขึ้น จะส่งผลให้ได้รับกลีเซอรีนในปริมาณที่เพิ่มขึ้น โดยปัจจุบันยังมีอุปสงค์อย่างต่อเนื่อง โดยเฉพาะในอินเดีย ซึ่งผลิตภัณฑ์ดังกล่าวมีอัตรากำไรขั้นต้นที่สูง โดยเชื่อว่าจะช่วยหนุนผลประกอบการของบริษัทให้เพิ่มขึ้นอย่างโดดเด่น ทำให้มองว่าราคาหุ้นที่ปรับตัวลงมา เป็นจังหวะในการทยอยสะสม ให้ราคาเป้าหมายที่ 2.76 บาท/หุ้น อิง PER 21.9 เท่า
อนึ่ง ราคาหุ้น AIE วันนี้ (12 พ.ค.) อยู่ที่ 2.02 บาท ลบ 0.06 บาท หรือ 2.88% สูงสุดที่ 2.08 บาท ต่ำสุดที่ 2 บาท ด้วยมูลค่าซื้อขาย 296.35 ล้านบาท